### 13.    Beslutning om fremtidig organisering af dagtilbudsområdet

**Åbent**

Sagsnr.: 326-2018-25815       J.nr.: 00.15.00           Dokumentnr.:
326-2018-265123

**Sagstype**

Beslutning.

**Resume og sagens baggrund**

Der er iværksat en proces om ny organisering af
dagtilbudsområdet, blandt andet i medfør af den nye dagtilbudslov, og fordi der
siden starten af 2018 har været en ubesat områdelederstilling. Sagen har været
i høring hos dagtilbudsområdernes MED-udvalg, forældrebestyrelser, BUPL og FOA
samt i fællesbestyrelsen på Sejerø. Sagen har desuden været drøftet i Hovedudvalget.
Der er modtaget 18 høringssvar.

John Jacobsen har bragt nye opmærksomhedspunkter frem,
som kræver yderligere uddybning. Desuden er det som led i budget 2018 aftalt,
at der vil blive iværksat en proces med udarbejdelse af handlekatalog over
effektiviseringsforslag.

På baggrund heraf anbefales det, at en endelig beslutning om
organisationsstrukturen udsættes.

**Indstillinger**

Direktøren indstiller, at

1. Beslutning om den fremtidige organisering af dagtilbudsområdet
   afventer vedtagelsen af budget 2020
2. Beslutninger om landsbymodeller fremover tages særskilt
   op, når det konkret vurderes at være relevant for et lokalsamfund
3. Landsbymodellen på Sejerø med virkning fra 1. januar 2019
   organiseres med én afdelingsleder for både skole og børnehus

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

Dagtilbuddene er helt centrale i virkeliggørelsen af Børne-
og ungepolitikkens vision om, at børn har lige muligheder for et godt liv trods
forskellige forudsætninger. Organiseringen af området skal understøtte arbejdet
med at skabe dagtilbud af høj kvalitet, samtidig med at det sikres, at der er
gode muligheder for ledelse tæt på opgaven, og at ressourcerne til ledelse anvendes
mest hensigtsmæssigt.

Forslag til den fremtidige organisering af dagtilbudsområdet
har været i høring siden 10. september. Der er indkommet i alt 18 høringssvar.
Disse er vedlagt som bilag, sammen med "Notat om fremtidig organisering på
dagtilbudsområdet", der har været i høring. Der er desuden på baggrund af
en række spørgsmål og kommentarer i høringssvarene udarbejdet "Notat:
Uddybning af fremtidig organisering af dagtilbudsområdet, som også vedlægges i
bilag.

*Opmærksomhedspunkter efter høringsprocessen*

I nogle høringssvar er der udtrykt ønske om større
involvering af medarbejdere og teamledere i processen frem mod politisk
beslutning om ny organisering. Det fremgår af flere høringssvar, at en bredere
involvering kunne have medført andre forslag til den fremtidige organisering.

Flere af høringssvarene stiller spørgsmål ved, om de
foreslåede ændringer i organiseringen vil medføre merudgifter til
lederlønninger ved overgang til fuldtidsledelse blandt pædagogiske teamledere.

Det vurderes umiddelbart ikke at være tilfældet. Tværtimod
vurderes der i begge de fremlagte modeller at være et økonomisk rationale, som
kan frigøre betydelige midler som følge af reduktion i antallet af ledere. Der
er behov for en nærmere vurdering og beregning af dette potentiale, som
kortfattet er beskrevet under økonomiske konsekvenser og i notatet "Notat:
Uddybning af fremtidig organisering af dagtilbudsområdet".

Som led i budgetaftalen for 2019 er det besluttet, at der
jfr. hensigtserklæring H13 skal udarbejdes et handlekatalog med forslag til
effektiviseringer på 1 % af servicerammen inden for alle udvalgsområder.  Denne
beslutning er truffet, efter at sagen vedr. organisering af dagtilbud blev
sendt i høring.

Ændringer i organiseringen på dagtilbudsområdet er ikke
økonomisk motiveret, men motiveret af at sikre mere faglig ledelse af høj
kvalitet tæt på børnene og den enkelte medarbejder.
Men i lyset af hensigtserklæring H13 og det mulige økonomiske potentiale ved
reduktion i antallet af ledere, som har vist sig undervejs i processen,
vurderes det mest hensigtsmæssigt, at beslutning om ændret organisering af
dagtilbudsområdet afventer den proces, der vil blive igangsat for at udarbejde
et handlekatalog.

*Den videre proces*

Det betyder konkret, at der vil blive truffet beslutning om
den fremtidige organisering på dagtilbudsområdet i forbindelse med
budgetvedtagelsen for 2020. En ny organisering vil således træde i kraft fra 1.
januar 2020.

Der vil i foråret 2019 blive tilrettelagt en proces, som
involverer medarbejdere og ledere i at udarbejde forslag til den fremtidige
organisering. Herunder vil muligheder for realisering af økonomiske potentialer
også blive undersøgt.

*Landsbymodeller*

Det er i notatet om fremtidig organisering foreslået, at der
kan etableres flere landsbymodeller og konkret nævnt tre specifikke dagtilbud
og skoler. Høringssvarene har rejst en række bekymringer og påpeget nogle
udfordringer i den forbindelse. Derfor foreslås det, at beslutninger om
landsbymodeller fremover tages særskilt op, når det konkret vurderes at være er
relevant for et lokalsamfund.

*[adresse] og Børnehus*

Det er i notatet om fremtidig organisering foreslået, at der
fremover bør være en samlet leder for både skole og børnehus på Sejerø.
Høringssvarene fra fællesbestyrelsen og MED-udvalget bakker op om dette
forslag, som derfor anbefales besluttet.

**Økonomiske konsekvenser**

Ændringer i organiseringen på dagtilbudsområdet er som
udgangspunkt ikke økonomisk motiveret. Undersøgelsen i forbindelse med
opfølgning på høringssvarene viser dog, at der ved en ændret organisering vil
kunne frigøres betragtelige midler i kraft af sparede udgifter til lederlønninger.

Der er i vedhæftede bilag redegjort nærmere for de
økonomiske konsekvenser ved de to modeller.

Ift. Sejerø landsbymodel så er økonomien uændret som følge
af ændring til én afdelingsleder.

**Børn- og Familieudvalgets møde
den 7. november 2018:**

Anbefales.

**Økonomiudvalgets møde den 21.
november 2018:**

Anbefales.

**Bilag**

|  |  |
| --- | --- |
| Notat om fremtidig organisering på dagtilbudsområdet | 326-2018-221684 |
| Notat: Uddybning af fremtidig organisering af dagtilbudsområdet | 326-2018-268787 |
| Samlede Høringssvar vedr. modeller for fremtidig organisering af dagtilbudsområdet | 326-2018-272198 |
| Høringssvar\_Hovedudvalget 23.10.2018 | 326-2018-273410 |